Любен Каравелов
Не раждай ма, мамо…

chitanka.info

Не раждай ма, мамо,

бяла, черноока,

не давай ми снага

тънка и висока,

че ще мене, мамо,

турчин да залюби, —

тебе ще убие,

мене ще погуби.

Не раждай ма, мамо,

бяла и червена,

да не умра рано

млада и зелена.

Мойта тънка снага

старец ще прегърне, —

очи ще завенат,

снага ще посърне.

Босилекът, мамо,

не расте без вода,

а момина хубост,

цъфти при свобода.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.